Елисавета Багряна
Първите уроци

chitanka.info

Много съм послушна,

много съм добричка,

много грижи имам —

аз съм ученичка!

Първите уроци

виждат ми се тежки —

как да ги науча,

без да правя грешки?

Четенето лесно,

писането лесно,

но от таз задача

иде ми да плача.

О, кога ще стана

толкова голяма,

че да зная всичко,

както знае мама!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.